**Likumprojekts**

**Ieslodzījuma vietu ārstniecības personu izdienas pensiju likums**

**1. pants. Likuma mērķis**

Likuma mērķis ir nodrošināt ieslodzījuma vietu ārstniecības personu tiesības uz izdienas pensiju, garantējot sociālo interešu aizsardzību, kompensējot viņiem darbspēju priekšlaicīgu zudumu un noteikt tās piešķiršanas, aprēķināšanas un izmaksāšanas kārtību.

**2. pants. Tiesības uz izdienas pensiju**

(1) Tiesības uz izdienas pensiju ir ieslodzījuma vietu ārstniecības personai, kura:

1) sasniegusi 55 gadu vecumu un kuras izdienas stāžs ir ne mazāks par 20 gadiem, no kuriem pēdējie 15 gadi nostrādāti ieslodzījuma vietas ārstniecības iestādē;

2) neatkarīgi no vecuma atbilstoši valsts sabiedrības ar ierobežotu atbildību “Paula Stradiņa Klīniskā universitātes slimnīca” Aroda un radiācijas medicīnas centra ārstu komisiju arodslimībās atzinumam ir atbrīvota no darba veselības stāvokļa dēļ vai darbinieku skaita samazināšanas dēļ un kuras izdienas stāžs ir ne mazāks par 20 gadiem, no kuriem pēdējie 15 gadi nostrādāti ieslodzījuma vietas ārstniecības iestādē.

(2) Tiesības uz izdienas pensiju ir ieslodzījuma vietu ārstniecības personai, kura atbilst šā panta pirmajā daļā noteiktajiem nosacījumiem un kura atbrīvota no darba ieslodzījuma vietu ārstniecības iestādē pēc šā likuma spēkā stāšanās un nav sasniegusi likumā “Par valsts pensijām” vecuma pensijas piešķiršanai noteikto vecumu.

(3) Uz izdienas pensiju nav tiesību ieslodzījuma vietu ārstniecības personai, kura saņem citas valsts pensiju, kā arī, kura atbrīvota no darba sakarā ar prokurora priekšrakstu par sodu vai notiesājošu tiesas spriedumu par tīšu noziedzīgu nodarījumu, vai disciplinārsoda dēļ.

**3. pants. Izdienas stāža aprēķināšana**

Ieslodzījuma vietu ārstniecības personai izdienas stāžā, kas dod tiesības uz izdienas pensiju, ieskaita:

1) ieslodzījuma vietu ārstniecības iestādēs nostrādāto laiku ārstniecības personas statusā, kurā kalendāra gadā nostrādātas vidēji ne mazāk par 160 stundām mēnesī;

2) ieslodzījuma vietu ārstniecības iestādēs nostrādāto laiku ārstniecības personas statusā, ja darbs saistīts ar īpašu risku un normālais darba laiks nepārsniedza septiņas stundas dienā un 35 stundas nedēļā un, ja ārstniecības persona šajā darbā bija nodarbināta ne mazāk kā 50 procentus no normālā dienas vai nedēļas darba laika;

3) laiku, kas nodienēts Ieslodzījuma vietu pārvaldē;

4) laiku, kas nodienēts Latvijas Republikas Iekšlietu ministrijas sistēmas iestādēs vai Aizsardzības ministrijas iestādēs;

5) laiku, kas nostrādāts Latvijas Republikas Iekšlietu ministrijas sistēmas iestādēs vai Aizsardzības ministrijas iestādēs ārstniecības personas statusā;

6) 80 procentus no citās atbilstoši normatīvo aktu prasībām reģistrētās ārstniecības iestādēs nostrādātā laika.

**4. pants. Darba samaksa, no kuras aprēķina izdienas pensiju**

(1) Izdienas pensiju aprēķina no ieslodzījuma vietu ārstniecības personas vidējās mēneša darba samaksas par pēdējiem pieciem gadiem pirms atbrīvošanas no darba.

(2) Darba samaksā ietilpst mēnešalga, prēmija, naudas balva un atlīdzību regulējošajos normatīvajos aktos noteiktās piemaksas.

**5. pants. Izdienas pensijas aprēķināšana un līdzekļi izdienas pensijas izmaksai**

(1) Ieslodzījuma vietu ārstniecības personai, kura sasniegusi 55 gadu vecumu, izdienas pensiju piešķir 65 procentu apmērā no vidējās mēneša darba samaksas, kas noteikta saskaņā ar šā likuma 4. pantu. Par katru izdienas stāža gadu virs 20 gadiem izdienas pensijas apmēru palielina par diviem procentiem no vidējās mēneša darba samaksas, kas noteikta saskaņā ar šā likuma 4. pantu.

(2) Ieslodzījuma vietu ārstniecības personai, kurai ir tiesības uz izdienas pensiju saskaņā ar šā likuma 2. panta pirmās daļas 2. punktu, izdienas pensiju piešķir 40 procentu apmērā no vidējās mēneša darba samaksas, kas noteikta saskaņā ar šā likuma 4. pantu. Par katru izdienas stāža gadu virs 20 gadiem izdienas pensijas apmēru palielina par diviem procentiem no vidējās mēneša darba samaksas, kas noteikta saskaņā ar šā likuma 4. pantu.

(3) Maksimālais izdienas pensijas apmērs nedrīkst pārsniegt 80 procentus no vidējās mēneša darba samaksas, kas noteikta saskaņā ar šā likuma 4. pantu.

(4) Minimālais izdienas pensijas apmērs nedrīkst būt mazāks par valsts sociālā nodrošinājuma pabalsta apmēru.

(5) Izdienas pensiju izmaksā no valsts pamatbudžeta līdzekļiem, kas piešķirti Labklājības ministrijai saskaņā ar gadskārtējā valsts budžeta likuma apropriāciju.

(6) Izdienas pensijas saņēmējam valsts sociālās apdrošināšanas vecuma pensija tiek piešķirta saskaņā ar likumu “Par valsts pensijām”. Ar dienu, kad sasniegts likumā “Par valsts pensijām” vecuma pensijas piešķiršanai noteiktais vecums, līdz vecuma pensijas piešķiršanai tiek pārtraukta izdienas pensijas izmaksa. Pēc vecuma pensijas piešķiršanas izdienas pensijas izmaksu atjauno, samazinot to par piešķirtās vecuma pensijas apmēru.

**6. pants. Izdienas pensijas piešķiršanas termiņi**

Izdienas pensiju piešķir ar dienu, kad radušās tiesības uz pensiju, taču ne agrāk kā sešus mēnešus pirms pensijas pieprasījuma un pensijas piešķiršanai nepieciešamo dokumentu iesniegšanas dienas.

**7. pants. Izdienas pensijas pieprasīšana, piešķiršana un izmaksa**

(1) Izdienas pensijas pieprasījumu un tās piešķiršanai nepieciešamos dokumentus pensijas pieprasītājs iesniedz vienai no Valsts sociālās apdrošināšanas aģentūras nodaļām.

(2) Valsts sociālās apdrošināšanas aģentūras nodaļas amatpersona izskata izdienas pensijas pieprasījumu un tās piešķiršanai nepieciešamos dokumentus un pieņem lēmumu par izdienas pensijas piešķiršanu vai atteikumu piešķirt izdienas pensiju.

(3) Ieslodzījuma vietu pārvalde pēc Valsts sociālās apdrošināšanas aģentūras pieprasījuma sniedz informāciju par ārstniecības personas izdienas stāžu un darba samaksu, no kuras aprēķina izdienas pensiju.

(4) Valsts sociālās apdrošināšanas aģentūras amatpersonu izdotos administratīvos aktus vai faktisko rīcību persona var apstrīdēt Valsts sociālās apdrošināšanas aģentūras direktoram. Valsts sociālās apdrošināšanas aģentūras direktora lēmumu var pārsūdzēt tiesā Administratīvā procesa likumā noteiktajā kārtībā.

(5) Izdienas pensijas aprēķināšanas, piešķiršanas un izmaksas kārtību nosaka Ministru kabinets.

(6) Ieslodzījuma vietu ārstniecības personai, kurai vienlaikus ir tiesības uz vairākām izdienas pensijām, piešķir tikai vienu pensiju pēc viņas izvēles.

**8. pants. Izdienas pensijas izmaksas pārtraukšana vai tās apmēra grozīšana**

(1) Izdienas pensijas izmaksu pārtrauc, ja izdienas pensijas saņēmējs saņem bezdarbnieka pabalstu.

(2) Izdienas pensijas izmaksu pārtrauc vai tās apmēru groza šajā likumā noteiktajā kārtībā, ja izdienas pensijas saņēmējam tiek piešķirta vecuma pensija saskaņā ar likumu “Par valsts pensijām”.

**9. pants. Izdienas pensijas izmaksāšana par pagājušo laiku**

(1) Aprēķinātās izdienas pensijas summas, ko pensijas saņēmējs nav laikā saņēmis, izmaksā par pagājušo laiku, bet ne ilgāku par trim gadiem pirms pieprasījuma iesniegšanas dienas.

(2) Ja aprēķinātās izdienas pensijas summas nav laikā saņemta tās iestādes vainas dēļ, kura piešķir vai izmaksā izdienas pensiju, šīs summas izmaksā par pagājušo laiku bez termiņa ierobežojuma.

**10. pants. Ieturējumi no izdienas pensijas**

(1) Ieturējumus no izdienas pensijas var izdarīt:

1) pamatojoties uz tiesas nolēmumu;

2) pamatojoties uz Valsts sociālās apdrošināšanas aģentūras nodaļas amatpersonas lēmumu, lai piedzītu pārmaksātās pensijas summu, kas izdienas pensijas saņēmējam pārmaksāta viņa vainas dēļ. Pārmaksātās izdienas pensijas summas atgūst likumā „Par valsts sociālo apdrošināšanu” noteiktajā kārtībā un apmērā.

(2) Uzturlīdzekļi nepilngadīgo bērnu uzturēšanai piedzenami pirmām kārtām.

(3) Ja izdienas pensijas izmaksu pārtrauc, pirms parāds dzēsts, atlikušo parāda daļu piedzen likumā noteiktajā kārtībā.

**11. pants. Sakarā ar personas nāvi nesaņemtās izdienas pensijas un apbedīšanas pabalsta izmaksa**

(1) Izmaksai aprēķinātās izdienas pensijas summas, kas nav izmaksātas līdz izdienas pensijas saņēmēja nāvei, ir tiesības saņemt pensijas saņēmēja laulātajam vai arī pirmās vai otrās pakāpes radiniekam, bet citai personai - uz mantojuma apliecības vai tiesas nolēmuma pamata.

(2) Izdienas pensijas saņēmēja nāves gadījumā viņa ģimenei vai personai, kas uzņēmusies apbedīšanu, izmaksā apbedīšanas pabalstu divu mēnešu izdienas pensijas apmērā. Apbedīšanas pabalsta saņemšanai tā pieprasītājs vai viņa pilnvarota persona ne vēlāk kā sešu mēnešu laikā no izdienas pensijas saņēmēja nāves dienas iesniedz rakstveida iesniegumu Valsts sociālās apdrošināšanas aģentūras nodaļai un uzrāda personu apliecinošu dokumentu.

(3) Izdienas pensijas saņēmēja nāves gadījumā pārdzīvojušam laulātajam, pamatojoties uz viņa pieprasījumu, piešķir un izmaksā vienreizēju pabalstu mirušā laulātā divu pensiju apmērā. Tiesības uz pabalstu ir tad, ja tas pieprasīts ne vēlāk kā sešu mēnešu laikā no mirušā laulātā nāves dienas. Tiesības uz vienreizējo pabalstu ir tad, ja mirušā laulātā nāves dienā pārdzīvojušais laulātais ir Latvijas Republikas vecuma, invaliditātes vai izdienas pensijas saņēmējs.

**12. pants. Izdienas pensijas izmaksa personām, kuras izbrauc uz ārvalstīm**

Personām, kuras izbrauc uz pastāvīgu dzīvi ārvalstīs, piešķirto izdienas pensiju izmaksā kārtībā, kāda saskaņā ar likumu “Par valsts pensijām” noteikta valsts pensiju izmaksai.

**13. pants. Izdienas pensijas saņēmēja apliecība**

(1) Izdienas pensijas saņēmējam izsniedz izdienas pensijas saņēmēja apliecību.

(2) Izdienas pensijas saņēmēja apliecības izsniegšanas un anulēšanas kārtību, kā arī izdienas pensijas saņēmēja apliecības paraugu nosaka Ministru kabinets.

**14. pants. Izdienas pensijas apmēra pārskatīšana**

Izdienas pensijas pārskata likumā „Par valsts pensijām” noteiktajos valsts pensiju pārskatīšanas termiņos un kārtībā.

Likums stājas spēkā 2018. gada 1. janvārī.

Tieslietu ministrs Dzintars Rasnačs

Iesniedzējs:

Tieslietu ministrijas

valsts sekretārs Raivis Kronbergs

01.03.17. 10.13

1296

K. France-Bamblovska, 67036751

Keta.France-Bamblovska@tm.gov.lv